
    ОТНОСНО: Приемане на Наредба за изменение и допълнение на Наредбата за условията и реда за платено и безплатно паркиране на моторни превозни средства в определени зони на територията на община Бургас

    УВАЖАЕМИ ОБЩИНСКИ СЪВЕТНИЦИ,
    С решение на Общински съвет – Бургас по т. 2, Протокол № 36/19.12.2017 г. е приета Наредба за изменение и допълнение на Наредбата за условията и реда за платено и безплатно паркиране на моторни превозни средства в определени зони на територията на община Бургас. С нея се урежда въвеждането на „Зелена зона“ с две подзони. Първата с граници: от ул. „24-ти черноморски пехотен полк до ул. „Велико Търново“ и втората с граници: 1. ул. „ул. 24-ти черноморски пехотен полк“, от ул. „Велико Търново“ до ул. „Поморийска“; 2. ул. „Поморийска“; 3. паркинг „Северен плаж“. В делнични дни Зоната ще функционира от 11:00 до 22:00 часа, а през почивните дни от 09:00 до 22:00 часа.
    Решението „Зелената зона” да работи и през уикендите създаде сериозно недоволство сред бизнеса и част от гражданите на Бургас. Приетото положение е предпоставка за неравнопоставеност между бизнеса в районите, където функционира „Зелена зона“ и там, където действа „Синя зона“. Приемат се доводите, че трябва да има регулация на паркирането с цел облекчаване на живущите и улесняване на движението, но това не бива да става за сметка на търговците и останалите граждани. „Движение България на гражданите” не приема, че рисуването с блажна боя ще увеличи паркоместата и счита, че ред би могъл да бъде въведен с изграждането на повече паркинги. 
    Освен това се оказва, че голяма част от живеещите в обхвата на новата „Зелената зона” изобщо не са запознати с нейното въвеждане от месец май. Когато се въвежда подобен тип такса би следвало да се взима внимателно предвид мнението на бургаските граждани и да бъде провеждана широка дискусия по темата, каквато в този случай не е имало. 
    Намираме, че въвеждането на „Зелена зона“ в гласувания обхват, ще се отрази с отрицателен знак на крайноседмичния туризъм, развитието, на който сме заложили в Годишната програма за общинска туристическа реклама на Бургас. Припомняме, че за нея са гласували всички общински съветници в Общински съвет Бургас.
    „Движение България на гражданите” започна подписка за отпадането на „Зелената зона” през почивните дни. Резултатите от нея показват, че решението на Общински съвет трябва да бъде преразгледано с цел уеднаквяване на условията за бизнеса на територията на община Бургас, изпълнение на приетата политика за развитие на крайноседмичния туризъм, както и съобразяване с волята на бургаските граждани.
    За прилагане на новата уредба не са необходими финансови средства.
    Очакванията от прилагането на настоящите изменения и допълнения на Наредбата за условията и реда за платено и безплатно паркиране на моторни средства на територията на община Бургас са свързани с възможността Община Бургас да предложи по-добър бизнес климат на територията на общината, развитие на туризма, равнопоставеност на гражданите и прозрачно взимане на решения.
    Настоящите изменения и допълнения на Наредбата за условията и реда за платено и безплатно паркиране на моторни превозни средства в определени зони на територията на община Бургас са в пълно съответствие с европейското  законодателство, спазвайки в пълнота разпоредбите и целите на националното и местно законодателство.
    В съответствие с разпоредбата на чл. 26 от Закона за нормативните актове, проектът на Наредба е оповестен на официалната интернет страница на Общински съвет-Бургас. В предоставения 30-дневен срок по него не са постъпили предложения.
    Предвид изложеното, на основание с чл. 99 от Закона за движение по пътищата и чл. 21, ал. 1, т. 8 и т. 23 във връзка с ал. 2 от Закона за местното самоуправление и местната администрация и чл. 10, ал. 2 и чл. 11, ал. 3 от Закона за нормативните актове, предлагам Общински съвет – Бургас да приеме следното

РЕШЕНИЕ:
I Приема Наредба за изменение и допълнение на Наредбата за условията и реда за платено паркиране на моторни превозни средства на територията на община Бургас, приета с Решение на Общински съвет – гр. Бургас, с Протокол № 36/19.12.2017 г., както следва:
§1. Раздел II, чл. 3, ал. 3 се изменя и придобива следното съдържание:
„(3) Такса за паркиране, в определената в Приложение 2 „Зелена зона“ се заплаща в дните от понеделник до петък, включително, с изключение на официални празници и обхваща часовете от 11:00 до 20:00 часа, от 1 май до 30 септември“.
§2. В Раздел III, чл.7 се изменя и придобива следното съдържание:
„В границите на „Зелена зона“ се допуска платено паркиране „Служебен абонамент“ в работни дни, в часовете от 08:00 до 19:00 часа. В границите на „Зелена зона“ се допуска платено паркиране „Служебен абонамент“ в работни дни (от понеделник до петък), в часовете от 09:00 до 22:00 часа. Местата за „Служебен абонамент“, за зоните, се определят от Общинския съвет с одобряване на схемата“.

Приложения:
1. Извлечение от официалния сайт на Общински съвет Бургас и Община Бургас, раздел проекти и подзаконови нормативни актове;
2. Проект на Наредба за изменение и допълнение на Наредбата за условията и реда за платено и безплатно паркиране на моторни превозни средства в определени зони на територията на община Бургас;
3. Мотиви към Наредба за изменение и допълнение на Наредбата за условията и реда за платено и безплатно паркиране на моторни превозни средства в определени зони на територията на община Бургас.



    С уважение,
    ЖИВКО ТАБАКОВ
    Общински съветник

